Inligting gevra oor man wat al weke vermis word | Netwerk24
Deur Cara-Lee Dorfling 19 November 2020 15:32
Adriaan Francios Scheepers van Port Elizabeth word sedert September vermis. Foto: Verskaf
Die familie van 'n man van Port Elizabeth wat al langer as sewe weke vermis word, hoop steeds dat hy opgespoor gaan word.
Adriaan Francios Scheepers (55) se familie soek sedert 30 September onverpoos na hom.
"Dit is regtig 'n moeilike en hartseer tyd. Ek kan nie glo dit gebeur nie," het Louwrens Scheepers, Adriaan se jonger broer, Donderdag aan Netwerk24 gesê.
Die Saterdag voor sy verdwyning het Adriaan blykbaar 'n boodskap aan sy gewese vrou gestuur en gesê as iets met hom gebeur, moet sy en die kinders alles in sy woonstel gaan haal. Scheepers weet nie wat die rede agter sy broer se verdwyning is nie, maar erken die boodskap dui moontlik op 'n misdaad.
Adriaan is laas op 28 September deur sy verhuurder in Harlech-straat, Sherwood, gesien. Hy het glo die betrokke dag by die verhuurder se huis in- en uitgestap sonder om 'n woord te sê.
Die volgende middag het die verhuurder Adriaan se woonsteldeur oop aangetref en ondersoek ingestel, maar niemand was tuis nie. Buiten Adriaan se selfoon, was sy klere, beursie, motorfiets en bankkaart in die woonstel.
Volgens Scheepers het sy broer elke aand met sy twee kinders, wat 12 en 16 jaar oud is en by hul ma woon, op die telefoon gepraat en sou hy nie sy kommunikasie met hulle verbreek nie.
"Die eerste paar aande (ná die verdwyning) kon ek nie slaap nie. Ek het wakker gelê en gewonder of hy dalk êrens in die bosse lê, koud kry of honger is.
"Al wat ons wil hê, is afsluiting. Ons wil graag hê mense moet help met inligting sodat hy gevind word," het Scheepers gesê.
Kapt. Sandra Janse van Rensburg, polisiewoordvoerder, sê die soektog na Adriaan duur voort. Hoewel alle leidrade opvolg word, het dit tot dusver niks opgelewer nie.
Enigiemand wat die polisie in sy ondersoek kan help, word gevra om die Kabegapark-polisiekantoor se speurtak by 041 397 6802 of 082 442 1282 te skakel.